**Colind de iubire**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ninge cu sângele albastru

Al unor regi fără regate,

Cu flori de măr şi alabastru

În noaptea plină de păcate.

Ninge cu sângele Crimeii

Pe visul calm, imaculat,

Pe mâna albă a femeii

Ce prea mult timp te-a aşteptat.

Ninge a calmă bucurie

Şi-a basm aproape împlinit,

Cu flori de gând, prin poezie,

Ninge aşa cum mi-am dorit.

- Mă uit cum fulgii te îmbracă

În versuri albe, mii și mii,

Cum înfloresc sub promoroacă

Din palma ta doar poezii

Și mă gândesc la iarna blândă,

La chipul tău de stea polară,

Că dragostea ce-ți port flămândă

Va fi mereu, chiar dacă zboară

Pe lângă noi alt an cu vise...

Noi am cules din el nectar,

Atâtea lucruri interzise

La început, azi sunt un dar.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016